**COMÓRTAS FILÍOCHTA 2020 BUAITEOIRÍ**

**3ú Háit / 3rd Place: *Fáinleog* – Sam Ó Fearraigh** *do Clément*

Bhíodh muid ciotach ar dtús i dtólamh
i gcéadlaethanta an tsamhraidh
tar éis aon mhí dhéag de neamhaithne, tú

gan focal Béarla
gan bhaol ar an Ghaeilge
nár labhair mé ach leatsa.

Bhí eadrainn cairdeas
nár bunaíodh ar fhocla
ach gníomh. Charbh fhada

nó go rachadh muid caillte
i ndufair bheag na coille
gan againn ach dánacht is claíomh

adhmaid. Dhreap muid gach binn
i sliabhraon na hArdadh Móire
ag cur iontais ar an eallach

is nuair a d’fhágtá, cé gur bhrónach
an scaradh, fós bheifeá ar ais,
ar nós fáinleoige, sa tsamhradh.

 – tháinig litir anuraidh ó do mháthair mhór
 blianta ó d’imigh is nár phill tú, mí
 nó dó i ndiaidh do ghnímh,
 na focla lom: Clément est mort –

Ní cuimhin liom
caidé a dúradh
an t-am deireanach.

Slán sciobhtha
a bheadh ann,
bhí muid óg

bheifeá ag pilleadh.
Thit críoch
i nganfhios orainn

agus an ghrian
ag éalú: slán
b’fhéidir, adieu

agus beagnach fiche bliain.

**2ú Háit / 2nd Place*: An Geallbróicéir*– Lile Ní Annracháin**

Caithfear é a dhéanamh

Níl aon dul as

Rite de Passage

Seo liom isteach.

Leagas an cloch luachmhar

Ar an gcontúirt go pras

“Cé mhéid?” a iarraim, le bréag-mhisneach

( Cé go rabhas corraithe laistigh go maith)

“ Chosain sé seo pingin deas”

D’fhéach an pánbróicéir orm le droch-mheas

“Seachtó púnt” a d’fhreagair sé

“Gan cur leis ná baint as”

Deich bpunt do chuile bhliain an chéasta

“ Is fearr leath bhuillín ná bheith gan arán”

Seol leat a fháinne óir athláimhe

Cé dí a raghaidh tú an tarna h-uair?

An mbeidh rath uirthí?

An mbeidh sí sona?

Chomh sona is atáimse le bheith réidh leat

Is gan agam pingin,ach saibhreas agus dignit na síochána.

Agus an fáinne pósta?

Caithim sin ar mo lámh dheas

Ainm an fhir a thug dom é

Agus an dáta greanta istigh 1982.

Mar a chaith na Iúdaigh a n-uimhreacha aitheantais

Greanta ar a n-ascaill

Is iad saor ón mbraighdeanas fadó.

**1ú Áit / 1st Place:** *Féach Siar* – Susan Flynn

Téann Siúl Fir Mhairbh

As fothracha an phríosúin

Go Cnoc na Croiche.

Coinníonn féarach álainn

Ar eitre dhobhróin.

Sa lá atá inniu ann,

Cuireann páistí ón scoil

Cromchinn is crócaí,

Ag clúdach sraitheanna staire

Le dóchas duilleógach.

Scaipeann siad síolta

Chun bláth do na beacha,

Agus ní chrochann siad

Ach fógraí ar chrainn –

“Ná fág aon lorg ach lorg coise."

Sceach gheal agus driseacha

Ar imeall an chosáin chaoil;

Ar an taobh thall de chill

Níl ach lúb amháin ann,

Áit a bhféadfadh príosúnach

Atá ceangailte i ngeimhle

Breathnú siar ar a shaol;

Thar maslaí, dfhéadfá

Ceol éin a chlos,

Dreoilín ag caoineadh

Ó ghéag dharach –

Trí chéad bliain sa ghleann

Ag déanamh fianaise

Le dronganna fir

Ag streachailt le hadhmad

Agus le téad;

Ag déanamh fianaise

Le hanamacha

Ag tarraingt na gcos aníos

Ar a bhfána deiridh.